РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/147-17

31. јул 2017. године

Београд

З А П И С Н И К

25. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ

ТРОШЕЊА ЈАВНИХ СРЕДСТАВА, ОДРЖАНЕ 31. ЈУЛА 2017. ГОДИНЕ

Седница је почела у 12,05 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Никола Јоловић, Горан Ковачевић, Оливера Пешић, Жика Гојковић, Душан Бајатовић, Зоран Красић, Горан Ћирић, Милорад Мијатовић, Момо Чолаковић, Војислав Вујић, Золтан Пек, Славиша Булатовић (заменик Радмила Костића).

Седници нису присуствовали чланови Одбора: Радмило Костић, Милорад Мирчић, Саша Радуловић и Милан Лапчевић.

Седници су присуствовали заменици чланова Одбора: Србислав Филиповић (заменик Жике Гојковића) и Владимир Маринковић (заменик Милорада Мијатовића).

На позив председника Одбора, седници су присуствовали чланови Фискалног савета проф. др Павле Петровић, председник, др Владимир Вучковић и др Никола Алтипармаков, чланови Сацета, и Златиборка Андрејић, секретар Савета; из Републичке комисије за заштиту права у поступцима јавних набавки Хана Хукић, председник, Весна Гојковић Милин, заменик председника и Ивана Тот, помоћник секретара Сектора за заједничке послове; из Управе за јавне набавке: Милош Јовић, самостални саветник у Групи за праћење, контролу и надзор поступака јавних набавки, и Урош Стојковић, шеф Одсека за анализу система јавних набавки.

На предлог председника, Одбор је већином гласова утврдио следећи:

Д н е в н и р е д

1. Разматрање Извештаја о раду Фискалног савета за 2016. годину (број 02-694/17 од 21. марта 2017. године);

2. Разматрање Извештаја о раду Републичке комисијe за заштиту права у поступцима јавних набавки у периоду од 01. 01. 2016. године до 31. 12. 2016. године (број 02-816/17 од 31. марта 2017. године);

3. Разматрање Извештаја о спроведеном надзору над применом Закона о јавним набавкама за 2016. годину, који је поднела Управа за јавне набавке (број 404-1251/17 од 9. маја 2017. године).

**Прва тачка дневног реда:** **Разматрање Извештаја о раду Фискалног савета за 2016. годину**

Председник Фискалног савета проф. др Павле Петровић је представио рад Фискалног савета у 2016. години.

У дискусији су учествовали Зоран Красић, Горан Ћирић, Верољуб Арсић, Горан Ковачевић, Душан Бајатовић, Милорад Мијатовић и Момо Чолаковић.

Чланови Одбора Зоран Красић и Горан Ћирић су од Фискалног савета затражили да избор тема својих анализа усмере на јавни значај, тј. да анализе које раде усмере на добробит свих грађана и, колико је у њиховој моћи, допринесу побољшању стандарда грађана Србије. Дискутовано је о анализи „**Локалне јавне финансије: Проблеми, ризици и препоруке“, тј. о сагледавању рада** комуналних предузећа у локалним самоуправама из угла Фискалног савета и затражено је да се пажња усмери и на јавна предузећа попут Градског саобраћајног предузећа и Електропривреде Србије који су у великим губицима, а у којима није извршено реструктурирање, како је планирано.

Чланови Одбора похвалили су рад Фискалног савета у претходној години и затражили мишљење Фискалног савета о повећању плата и пензија, као и о мерама које треба предузети у вези са налазима до којих су дошли у анализи „**Локалне јавне финансије: Проблеми, ризици и препоруке“.**

**Након завршене дискусије О**дбор је, већином гласова (11 гласова „за“), прихватио Извештај о раду Фискалног савета за 2016. годину и утврдио Предлог закључка поводом разматрања Извештаја о раду Фискалног савета за 2016. годину, који ће поднети Народној скупштини.

**Друга тачка дневног реда:** **Разматрање Извештаја о раду Републичке комисијe за заштиту права у поступцима јавних набавки у периоду од 01. 01. 2016. године до 31. 12. 2016. године**

Председник Републичке комисијe за заштиту права у поступцима јавних набавки Хана Хукић је представила рад Комисије у извештајном периоду.

У дискусији су учествовали Зоран Красић, Верољуб Арсић и Александра Томић.

Након завршене дискусије, Одбор је, већином гласова (девет гласова „за“), прихватио Извештај о раду Републичке комисијe за заштиту права у поступцима јавних набавки у периоду од 01. 01. 2016. године до 31. 12. 2016. године и утврдио Предлог закључка поводом разматрања Извештаја о раду Републичке комисијe за заштиту права у поступцима јавних набавки у периоду од 01. 01. 2016. године до 31. 12. 2016. године, који ће поднети Народној скупштини.

**Трећа тачка дневног реда:** **Разматрање Извештаја о спроведеном надзору над применом Закона о јавним набавкама за 2016. годину, који је поднела Управа за јавне набавке**

Извештај је представио Милош Јовић, самостални саветник у Групи за праћење, контролу и надзор поступака јавних набавки.

У дискусији су учествовали Зоран Красић и Александра Томић.

Након завршене дискусије, Одбор је, већином гласова (девет гласова „за“), на основу члана 55. Пословника Народне скупштине („Службени гласник РС“, број 20/12 - пречишћени текст), а у вези са чланом 136. став 3. Закона о јавним набавкама („Службени гласник РС“, број 124/12 и 14/15), прихватио Извештај о спроведеном надзору над применом Закона о јавним набавкама за 2016. годину, који је поднела Управа за јавне набавке.

Седница Одбора је закључена у 15,40 часова

Седница је тонски снимана.

СЕКРЕТАР ПРЕДСЕДНИК

Љиљана Милетић Живковић др Александра Томић